SKRIFTLIG FORESPØRGSEL E-1722/99

af Marie-Noëlle Lienemann (PSE) til Kommissionen

(29. september 1999)

Om: Forbrugerbeskyttelse på Internettet

De europæiske lande undersøger i mere eller mindre omfang problemerne i forbindelse med forbrugerbeskyttelse på Internettet såvel som spørgsmålene om krænkelse af ophavsretten, plagiering, efterligning og fortrolighed.

Ville det ikke være nyttigt og ønskeligt gennem et europæisk direktiv at sikre en generel beskyttelse på disse områder i hele Europa?

I hvilken udstrækning og inden for hvilken tidsfrist vil Kommissionen fremsætte forslag herom?

Svar afgivet på Kommissionens vegne af Frederik Bolkestein

(17. november 1999)

Det ærede medlem stiller det spørgsmål, om der findes EU-direktiver om bl.a. forbrugerbeskyttelse, ophavsret, piratkopiering, varemærkeforfalskning og databeskyttelse på Internet. Det kan bekræftes, at EU på dette område har et omfattende sæt EU-retsakter, som enten allerede er trådt i kraft, eller som behandles for øjeblikket.

På forbrugerbeskyttelsesområdet findes Europa-Parlamentets og Rådets direktiv 97/7/EF af 20. maj 1997 om forbrugerbeskyttelse i forbindelse med aftaler vedrørende fjernsalg(1), Rådets direktiv 93/13/EØF af 5. april 1993 om urimelige kontraktvilkår i forbrugeraftaler(2), det ændrede rådsdirektiv 84/450/EØF af 10. september 1984 om indbyrdes tilnærmelse af medlemsstaternes love og administrative bestemmelser om vildledende reklame(3), det ændrede rådsdirektiv 87/102/EØF af 22. december 1986 om indbyrdes tilnærmelse af medlemsstaternes love og administrative bestemmelser om forbrugerkredit(4), Rådets direktiv 90/314/EØF af 13. juni 1990 om pakkerejser, herunder pakkeferier og pakketure(5), Europa-Parlamentets og Rådets direktiv 98/6/EF af 16. februar 1998 om forbrugerbeskyttelse i forbindelse med angivelse af priser på forbrugsvarer(6), Europa-Parlamentets og Rådets direktiv 98/43/EF af 6. juli 1998 om indbyrdes tilnærmelse af medlemsstaternes love og administrative bestemmelser om reklame for tobaksvarer og sponsorering til fordel for disse(7) og Rådets direktiv 92/28/EØF af 31. marts 1992 om reklame for humanmedicinske lægemidler(8). Disse direktiver finder alle fuldt ud anvendelse på informationssamfundets tjenester.

Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger(9) og Europa-Parlamentets og Rådets direktiv 97/66/EF af 15. december 1997 om behandling af personoplysninger og beskyttelse af privatlivets fred inden for telesektoren(10) finder også fuldt ud anvendelse på informationssamfundets tjenester.

I Europa-Parlamentets og Rådets direktiv 98/84/EF af 20. november 1998 om retlig beskyttelse af adgangsstyrede og adgangsstyrende tjenester(11) behandles spørgsmålet vedrørende piratkopiering af informationssamfundets tjenester.

Med hensyn til ophavsret og beslægtede rettigheder er der blevet vedtaget en række direktiver, som har betydning på online-området. I denne forbindelse kan der især henvises til direktiv 91/250/EØF af 14. maj 1991 om retlig beskyttelse af edb-programmer(12) og Europa-Parlamentets og Rådets direktiv 96/9/EF af 11. marts 1996 om retlig beskyttelse af databaser(13).

Kommissionen har desuden vedtaget en række forslag til Europa-Parlamentets og Rådets direktiver, som behandles for øjeblikket. Det drejer sig om harmonisering af visse aspekter af ophavsret og beslægtede rettigheder i informationssamfundet(14), en fælles ramme for elektroniske signaturer(15), fjernsalg af finansielle tjenesteydelser(16) og visse retlige aspekter af elektronisk handel i det indre marked(17). Formålet med forslagene er at supplere den gældende fællesskabsret inden for informationssamfundets tjenester, og forslagene vedrører områder, som det ærede parlamentsmedlem nævner.

Med hensyn til varemærkeforfalskning har Kommissionen offentliggjort en grønbog om bekæmpelse af varemærkeforfalskning og piratkopiering i det indre marked(18). Europa-Parlamentet har endnu ikke afgivet udtalelse herom.

(1) EFT L 144 af 4.6.1997.

(2) EFT L 95 af 21.4.1993.

(3) EFT L 250 af 19.9.1984.

(4) EFT L 42 af 12.2.1987.

(5) EFT L 158 af 23.6.1990.

(6) EFT L 80 af 18.3.1998.

(7) EFT L 213 af 30.7.1998.

(8) EFT L 113 af 30.4.1992.

(9) EFT L 281 af 23.11.1995.

(10) EFT L 24 af 30.1.1998.

(11) EFT L 320 af 28.11.1998.

(12) EFT L 122 af 17.5.1991.

(13) EFT L 77 af 27.3.1996.

(14) EFT C 180 af 25.6.1999.

(15) EFT C 325 af 23.10.1998.

(16) EFT C 385 af 11.12.1998.

(17) EFT C 30 af 5.2.1999.

(18) KOM(98) 569 endelig udg.